กฎกระทรวงกำหนดอาคารที่ต้องทำประกันภัยความรับผิดตามกฎหมาย พ.ศ. 2564
ประกาศวันที่ 2021-09-06

content: กฎกระทรวง กำหนดอาคารที่ต้องทำประกันภัยความรับผิดตามกฎหมาย พ.ศ. ๒๕๖๔
content: อาศัยอำนาจตามความในมาตรา ๕ (๓) แห่งพระราชบัญญัติควบคุมอาคาร พ.ศ. ๒๕๒๒ มาตรา ๘ (๑๓) และ (๑๖) แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๓) พ.ศ. ๒๕๔๓ และมาตรา ๓๒ ตรี แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
content: (ฉบับที่ ๕) พ.ศ. ๒๕๕๘ รัฐมนตรีว่าการกระทรวงมหาดไทยโดยคำแนะนำของคณะกรรมการควบคุมอาคารออกกฎกระทรวงไว้ ดังต่อไปนี้
sectionNo: 1
content: ข้อ ๑ กฎกระทรวงนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป
sectionNo: 2
content: ข้อ ๒ ให้ยกเลิกกฎกระทรวงกำหนดชนิดหรือประเภทของอาคารที่เจ้าของอาคาร ผู้ครอบครองอาคาร หรือผู้ดำเนินการ ต้องทำการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอก พ.ศ. ๒๕๔๘
sectionNo: 3
content: ข้อ ๓ ในระหว่างการก่อสร้าง ดัดแปลง เคลื่อนย้าย หรือรื้อถอนอาคารของเอกชน เจ้าของอาคาร ผู้ครอบครองอาคาร หรือผู้ดำเนินการ ต้องจัดให้มีการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอก อันเนื่องมาจากการก่อสร้าง ดัดแปลง เคลื่อนย้าย หรือรื้อถอนอาคาร สำหรับอาคาร ดังต่อไปนี้ (๑)
sectionNo: 3
content: อาคารสูง (๒) อาคารขนาดใหญ่ (๓) อาคารขนาดใหญ่พิเศษ
sectionNo: 4
content: ข้อ ๔ ในระหว่างการใช้อาคารของเอกชน เจ้าของอาคารหรือผู้ครอบครองอาคาร ต้องจัดให้มีการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอก สำหรับอาคาร ดังต่อไปนี้ (๑) อาคารชุมนุมคน (๒) โรงแรมตามกฎหมายว่าด้วยโรงแรม ที่มีจำนวนห้องพักในอาคารหลังเดียวกันตั้งแต่แปดสิบห้องขึ้นไป (๓)
sectionNo: 4
content: สถานบริการตามกฎหมายว่าด้วยสถานบริการ ที่มีพื้นที่ตั้งแต่สองร้อยตารางเมตรขึ้นไป (๔) ป้ายหรือสิ่งที่สร้างขึ้นสำหรับติดหรือตั้งป้ายที่สูงจากพื้นดินตั้งแต่สิบห้าเมตรขึ้นไป หรือมีพื้นที่ตั้งแต่ห้าสิบตารางเมตรขึ้นไป หรือป้ายที่ติดหรือตั้งบนหลังคาหรือดาดฟ้าของอาคาร
sectionNo: 4
content: หรือส่วนหนึ่งส่วนใดของอาคารที่มีพื้นที่ตั้งแต่ยี่สิบห้าตารางเมตรขึ้นไป
sectionNo: 5
content: ข้อ ๕ เจ้าของอาคาร ผู้ครอบครองอาคาร หรือผู้ดำเนินการ ตามข้อ ๓ หรือข้อ ๔ ต้องจัดให้มีการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอกซึ่งมีความคุ้มครองไม่ต่ำกว่าที่กำหนดในกฎกระทรวงนี้
sectionNo: 6
content: ข้อ ๖ เมื่อได้รับใบอนุญาตหรือใบรับแจ้งให้ก่อสร้าง ดัดแปลง เคลื่อนย้าย หรือรื้อถอนอาคารตามข้อ ๓ แล้ว ก่อนเริ่มดำเนินการ ให้เจ้าของอาคาร ผู้ครอบครองอาคาร หรือผู้ดำเนินการ จัดให้มีการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอกตลอดระยะเวลาดำเนินการ
sectionNo: 6
content: โดยมีจำนวนเงินเอาประกันภัยตามข้อ ๘ และให้เก็บเอกสารการจัดให้มีการประกันภัยดังกล่าวไว้ และพร้อมที่จะให้เจ้าพนักงานท้องถิ่นตรวจสอบได้ทุกเวลา
sectionNo: 7
content: ข้อ ๗ เมื่อได้ก่อสร้าง ดัดแปลง เคลื่อนย้าย หรือเปลี่ยนแปลงการใช้อาคารตามข้อ ๔ เสร็จแล้ว ให้เจ้าของอาคารหรือผู้ครอบครองอาคาร จัดให้มีการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอกอันเนื่องมาจากสภาพหรือการใช้อาคารซึ่งเจ้าของอาคารหรือผู้ครอบครองอาคารนั้นต้องรับผิด
sectionNo: 7
content: โดยมีจำนวนเงินที่เอาประกันภัยตามข้อ ๘ ภายในสามสิบวันนับแต่วันที่ก่อสร้าง ดัดแปลง เคลื่อนย้าย หรือเปลี่ยนแปลงการใช้อาคารแล้วเสร็จ การจัดให้มีการประกันภัยอาคารตามวรรคหนึ่ง
sectionNo: 7
content: เจ้าของอาคารหรือผู้ครอบครองอาคารต้องจัดให้มีการประกันภัยตลอดระยะเวลาที่ใช้อาคารนั้นและให้เก็บเอกสารการจัดให้มีการประกันภัยดังกล่าวไว้ และพร้อมที่จะให้เจ้าพนักงานท้องถิ่นตรวจสอบได้ทุกเวลา
sectionNo: 8
content: ข้อ ๘ การประกันภัยความรับผิดตามกฎหมายต่อบุคคลภายนอกตามกฎกระทรวงนี้ ให้มีจำนวนเงินเอาประกันภัย ดังต่อไปนี้ (๑) กรณีเสียชีวิตหรือทุพพลภาพจำนวนไม่ต่ำกว่าหนึ่งแสนบาทต่อคน และค่ารักษาพยาบาลไม่ต่ำกว่าหนึ่งแสนบาทต่อคน รวมกันแล้วไม่ต่ำกว่าห้าล้านบาทต่อครั้ง (๒)
sectionNo: 8
content: ความเสียหายต่อทรัพย์สินจำนวนไม่ต่ำกว่าห้าแสนบาทต่อครั้ง การได้รับค่าสินไหมทดแทนจากผู้รับประกันภัยตามวรรคหนึ่ง ไม่เป็นการตัดสิทธิผู้เสียหายที่จะเรียกร้องค่าสินไหมทดแทนตามกฎหมายอื่น
sectionNo: 9
content: ข้อ ๙ เจ้าของอาคาร ผู้ครอบครองอาคาร หรือผู้ดำเนินการตามข้อ ๓ ที่ดำเนินการก่อสร้าง ดัดแปลง เคลื่อนย้าย หรือรื้อถอนอาคาร อยู่ก่อนวันที่กฎกระทรวงนี้ใช้บังคับ และยังไม่แล้วเสร็จในวันที่กฎกระทรวงนี้ใช้บังคับ
sectionNo: 9
content: ต้องจัดให้มีการประกันภัยตามกฎกระทรวงนี้ภายในสามสิบวันนับแต่วันที่กฎกระทรวงนี้ใช้บังคับและให้เก็บเอกสารการจัดให้มีการประกันภัยดังกล่าวไว้และพร้อมที่จะให้เจ้าพนักงานท้องถิ่นตรวจสอบได้ทุกเวลา ระยะเวลาการเอาประกันภัยตามวรรคหนึ่ง ต้องไม่ต่ำกว่าระยะเวลาตามอายุใบอนุญาตหรือใบรับแจ้ง
sectionNo: 10
content: ข้อ ๑๐ เจ้าของอาคารหรือผู้ครอบครองอาคารตามข้อ ๔ ที่มีอยู่แล้วก่อนวันที่กฎกระทรวงนี้ใช้บังคับ ต้องจัดให้มีการประกันภัยตามกฎกระทรวงนี้ภายในสามสิบวันนับแต่วันที่กฎกระทรวงนี้ใช้บังคับและให้เก็บเอกสารการจัดให้มีการประกันภัยดังกล่าวไว้ และพร้อมที่จะให้เจ้าพนักงานท้องถิ่นตรวจสอบได้ทุกเวลา
sectionNo: 11
content: ข้อ ๑๑ เอกสารการจัดให้มีการประกันภัยตามข้อ ๖ ข้อ ๗ ข้อ ๙ และข้อ ๑๐ จะจัดเก็บโดยวิธีการทางอิเล็กทรอนิกส์ก็ได้
content: ให้ไว้ ณ วันที่ ๒๐ สิงหาคม พ.ศ. ๒๕๖๔ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่กฎกระทรวงกำหนดชนิดหรือประเภทของอาคารที่เจ้าของอาคารหรือผู้ครอบครองอาคาร หรือผู้ดำเนินการ ต้องทำการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอก พ.ศ. ๒๕๔๘ ใช้บังคับมาเป็นเวลานาน
content: ข้อกำหนดบางประการมีความไม่เหมาะสมกับกาลปัจจุบัน ประกอบกับมาตรา ๓๒ ตรี แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๕) พ.ศ. ๒๕๕๘ บัญญัติให้เจ้าของอาคาร ผู้ครอบครองอาคาร หรือผู้ดำเนินการ สำหรับอาคารชนิดหรือประเภทตามที่กำหนดในกฎกระทรวงที่ออกตามมาตรา ๘
content: (๑๖) ต้องจัดให้มีการประกันภัยความรับผิดตามกฎหมายต่อชีวิต ร่างกาย และทรัพย์สินของบุคคลภายนอก ตามหลักเกณฑ์ วิธีการ เงื่อนไข และจำนวนเงินเอาประกันภัยที่รัฐมนตรีกำหนดในกฎกระทรวง สมควรที่จะได้ปรับปรุงกฎกระทรวงดังกล่าวเพื่อเพิ่มความคุ้มครองความเสียหายต่อชีวิต ร่างกาย
content: และทรัพย์สินของบุคคลภายนอกทั้งที่เกิดขึ้นระหว่างก่อสร้าง ดัดแปลง เคลื่อนย้าย หรือรื้อถอน และจากการเข้าใช้อาคารบางประเภท โดยมีจำนวนเงินเอาประกันภัยที่ชัดเจนยิ่งขึ้น จึงจำเป็นต้องออกกฎกระทรวงนี้